ভারতের রপ্তানি নিষেধাজ্ঞা সত্ত্বেও দেশের বাজারে কমেছে পেঁয়াজের দাম
পেঁয়াজ রপ্তানিতে ভারত অনির্দিষ্টকালের জন্য নিষেধাজ্ঞা দেওয়া সত্ত্বেও দেশের বাজারে কমেছে পেঁয়াজের দাম।
গত দুই দিন ধরে ঢাকার কয়েকটি পাইকারি ও খুচরা বাজার ঘুরে দেখা গেছে, পেঁয়াজের দাম পাঁচ টাকা থেকে আট টাকা পর্যন্ত কমেছে।
গত ২৩ মার্চ ভারত পেঁয়াজ রপ্তানির ওপর নিষেধাজ্ঞা অনির্দিষ্টকালের জন্য বাড়ানোর ঘোষণা দেয়। তখন দাম কিছুটা বাড়লেও, দুই দিন পর থেকে দেশের বাজারে দাম কমতে শুরু করে।
খুচরা বাজারে প্রতি কেজি পেঁয়াজ ৬০-৬৫ টাকা থেকে কমে গত সোমবার থেকে বিক্রি হচ্ছে ৫২-৬০ টাকায়।
পাইকারি বাজারে প্রতি কেজি পেঁয়াজের দাম ৪৭-৫৩ টাকা থেকে কমে ৪২-৫২ টাকা হয়েছে।
রাজধানীর কারওয়ান বাজার, কচুক্ষেত, ইব্রাহিমপুর, শেওড়াপাড়া ও মিরপুর ১১ নম্বরে কাঁচাবাজার ঘুরে এমন চিত্র দেখা গেছে।
তবে, দাম হঠাৎ করে কমে যাওয়ার কারণ বলতে পারছেন না সাধারণ ব্যবসায়ীরা।
চাহিদা কমে যাওয়ায় পেঁয়াজের দাম কমছে বলে দাবি করেছেন কোনো ব্যবসায়ী।
কারওয়ান বাজারের মেসার্স মাতৃভাণ্ডারের স্বত্বাধিকারী সজিব শেখ দ্য ডেইলি স্টারকে বলেন, 'ভারত পেঁয়াজ রপ্তানির নিষেধাজ্ঞার মেয়াদ বাড়ানোর সঙ্গে সঙ্গে মানুষ প্রচুর পরিমাণে পেঁয়াজ কিনেছে। এরপর বাজারে চাহিদা কমে গেছে।'
তিনি আরও বলেন, 'এ ছাড়া পেঁয়াজের মৌসুম হওয়ায় ইতোমধ্যে খেত থেকে প্রচুর পরিমাণে পেঁয়াজ বাজারে আসায় দাম কমে গেছে।'
তিন দিন আগেও তিনি প্রতিদিন ৮০০ থেকে ৯০০ বস্তা পেঁয়াজ বিক্রি করতেন। এখন দিনে সর্বোচ্চ ১৫০ থেকে ২০০ বস্তা বিক্রি করতে পারছেন বলে জানান।
এদিকে পেঁয়াজের মৌসুম চলে আসায় বাজারে দেশি পেঁয়াজের সরবরাহ বেড়েছে।
পাবনার সাঁথিয়া উপজেলার পেঁয়াজ চাষি আশরাফ সরকার ডেইলি স্টারকে জানান, তিন দিন আগে তিনি প্রতি কেজি পেঁয়াজ ৪২ টাকায় বিক্রি করেছেন। এখন প্রতি কেজি পেঁয়াজ বিক্রি করছেন ৩৭ টাকায়।
তিনি বলেন, 'সাঁথিয়া বাজারে পেঁয়াজ বিক্রি করতাম। তারা দাম কম দেওয়ায় কারওয়ান বাজারে পেঁয়াজ নিয়ে যাই। পরিবহনের জন্য বাড়তি টাকা খরচ হয়েছে। সবমিলিয়ে লাভ হয়নি।'
ভারতের রপ্তানি নিষেধাজ্ঞার ঘোষণার পর পেঁয়াজের দাম বেড়ে দুই দিন বেশি ছিল বলে কৃষি বিপণন অধিদপ্তর জানিয়েছে।
অধিদপ্তরের সহকারী পরিচালক সুলতানান নাসিরা ডেইলি স্টারকে বলেন, 'পেঁয়াজের মৌসুম হওয়ায় বাড়তি দাম স্থায়ী হয়নি। বাজারে দেশি পেঁয়াজ চলে আসায় দাম কমে গেছে।'
এর আগে, গত বছরের ২৮ অক্টোবর ভারত পেঁয়াজ রপ্তানির ওপর ৩১ ডিসেম্বর পর্যন্ত নিষেধাজ্ঞা দেয়। পরে, নিষেধাজ্ঞার মেয়াদ ৩১ মার্চ পর্যন্ত বাড়ানো হয়।

পেঁয়াজ রপ্তানিতে ভারত অনির্দিষ্টকালের জন্য নিষেধাজ্ঞা দেওয়া সত্ত্বেও দেশের বাজারে কমেছে পেঁয়াজের দাম।